SKRIFTLIG FORESPØRGSEL P-2666/01

af Maurizio Turco (TDI) til Kommissionen

(24. september 2001)

Om: Samarbejde mellem UNIDCP (FN's internationale narkotikakontrolprogram) og Europa-Kommissionen

I februar 1999 blev samarbejdet mellem UNIDCP, Europa-Kommissionen og Den Internationale Kriminalpolitikommissionen (ICDO-Interpol) i Sydøsteuropa (Bulgarien, Den Tidligere Jugoslaviske Republik Makedonien og Rumænien) bekræftet. Ifølge FN's Kontor for Narkotikabekæmpelse og Kriminalitetsforebyggelse vil programmet UNIDCP-Phare, som også finansieres af Luxembourg og Det Forenede Kongerige Storbritannien og Nordirland, øge grænsekontrollen i havne og lufthavne ved at uddanne personalet i eftersporingstjenesterne og udstyre dem med materiale til opsporing af narkotika. Blandt andre aktiviteter kan nævnes et øget undersøgelsesarbejde, systemer for analyser og undersøgelser af straffe og nøjere kontrol med levering af varer over grænserne. (). På Baggrund af hovedpunkterne i dette program har det Europæiske Fællesskab planlagt andre aktiviteter i Belarus, Centraleuropa, Republikken Moldova, Sydkaukasus og Ukraine. Dette viser det positive partnerskab mellem UNIDCP og Fællesskabet. (Kilde: http://www.odccp.org/pdf/newsletter__2001-06-30_1_fr.pdf)

Med hvilke beføjelser og hvilket ansvar finansierer Kommissionen ovennævnte undersøgelsesaktiviteter og kontrolforanstaltninger med vareleveringer?

Er Europol involveret i dette program?

Hvornår, på hvilket grundlag og på hvilken måde er der truffet afgørelse om deltagelse i aktiviteter af denne art i Belarus, Centraleuropa, Republikken Moldova, Sydkaukasus og Ukraine, og findes der andre områder i verden, hvor Kommissionen deltager i et lignende samarbejde?

Svar afgivet på Kommissionens vegne af Christopher Patten

(26. oktober 2001)

I forordningerne om Phare og Tacis fastsættes, at støtten fra Fællesskabet kan anvendes til finansiering af aktioner inden for retlige og indre anliggender, der bl.a. omfatter bekæmpelse af handelen med narkotika. I Lomé- og Cotonou-konventionerne fastsættes, at midlerne fra Den Europæiske Udviklingsfond skal anvendes til finansiering af aktioner til bekæmpelse af narkotika.

I denne forbindelse har Kommissionen forelagt nogle programmer, der navnlig har til hensigt at oprette eller styrke fælles centrale enheder, der består af repræsentanter fra forskellige tjenester, der beskæftiger sig med bekæmpelse af handelen med narkotika. En af opgaverne for disse centrale enheder er at samle og analysere de oplysninger, der er indsamlet af de deltagende tjenester.

Med henblik herpå er der udarbejdet fem programmer:

a) Balkan-programmet, der omfatter Bulgarien, Rumænien og Den Tidligere Jugoslaviske Republik Makedonien (FYROM).

b) Det maritime samarbejdsprogram, der muliggør uddannelse af personale til de nationale fælles hovedkvarterer for 12 stater i Afrika, Vestindien og Stillehavet (AVS) i Vestindien.

c) og d) Programmerne SCAD (Georgien, Armenien, Aserbajdsjan) og BUMAD (Hviderusland, Ukraine, Moldavien) er under opstart og har planlagt uddannelsesaktioner og støtte til adgang til Interpol.

e) Inden for rammerne af PHARE Multi-beneficiary Drugs Programme for år 2000 vil det regionale PHARE-projekt om narkotikabekæmpelse behandle spørgsmålet om indsamling af oplysninger og kontrollerede vareleveringer i ti kandidatlande i Central- og Østeuropa (PECO).

De kontrollerede vareleveringer er del af de tekniske undersøgelser og er i denne egenskab en del af EU-retten. Balkan-programmet og det fremtidige regionale PHARE-projekt om narkotikabekæmpelse dækker dette aspekt.

Europol er informeret om fællesskabsprogrammerne, men har ikke mandat til at deltage aktivt heri.